Document ID: 31977R0610

ΚΑΝΟΝΙΣΜΟΣ (ΕΟΚ) αριθ. 610/77 ΤΗΣ ΕΠΙΤΡΟΠΗΣ της 18ης Μαρτίου 1977 περί του καθορισμού των τιμών των χονδρών βοοειδών που διαπιστώνονται στις αντιπροσωπευτικές αγορές της Κοινότητος και της καταγραφής των τιμών ορισμένων άλλων βοοειδών μέσα στην Κοινότητα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος(1), όπως τροποποιήθηκε τελευταία από τον κανονισμό (ΕΟΚ) αριθ. 425/77 (2), και ιδίως το άρθρο 12 παράγραφος 7 και το άρθρο 25,
Εκτιμώντας:
ότι δυνάμει του άρθρου 12 παράγραφος 6 του κανονισμού (ΕΟΚ) αριθ. 805/68 η διαπιστουμένη τιμή στις αντιπροσωπευτικές αγορές της Κοινότητος πρέπει να είναι η τιμή που ορίσθηκε βάσει των τιμών που διαπιστώνονται στην ή στις αντιπροσωπευτικές αγορές κάθε Κράτους Μέλους για τις διάφορες κατηγορίες χονδρών βοοειδών ή των κρεάτων των ζώων αυτών, λαμβανομένης υπόψη, αφ' ενός της σημασίας κάθε μιας από τις κατηγορίες αυτές και αφ' ετέρου του σχετικού ύψους του ζωικού κεφαλαίου βοοειδών κάθε Κράτους Μέλους-
ότι η διαπιστουμένη τιμή στις αντιπροσωπευτικές αγορές της Κοινότητος δύναται να ορίζεται στο επίπεδο του μέσου όρου των τιμών των εν λόγω προϊόντων των διαπιστουμένων στην ή στις αντιπροσωπευτικές αγορές κάθε Κράτους Μέλους- ότι αυτός ο μέσος όρος πρέπει να σταθμίζεται βάσει των συντελεστών που εκφράζουν το σχετικό ύψος του ζωικού κεφαλαίου βοοειδών κάθε Κράτους Μέλους-
ότι η διαπιστουμένη τιμή στην ή στις αντιπροσωπευτικές αγορές κάθε Κράτους Μέλους δύναται να ορίζεται στο επίπεδο του σταθμισμένου μέσου όρου των τιμών που διαπιστώθηκαν κατά τη διάρκεια ορισμένης περιόδου εντός αυτού του Κράτους Μέλους, στο ίδιο στάδιο εμπορίας- ότι είναι σκόπιμο η στάθμιση αυτή να πραγματοποιείται βάσει των συντελεστών που εκφράζουν τη σχετική ποσότητα κάθε κατηγορίας και ποιότητος που εισέρχεται στην αγορά-
ότι για να καταστεί ανάλογη προς τη διαπιστουμένη τιμή στην ή στις αντιπροσωπευτικές αγορές των Κρατών Μελών της Κοινότητος στην αρχική της σύνθεση, η διαπιστουμένη τιμή στην ή στις αντιπροσωπευτικές αγορές της Ιρλανδίας και του Ηνωμένου Βασιλείου πρέπει να αυξηθεί κατά το εξισωτικό ποσό που αναφέρεται στο άρθρο 1 παράγραφος 1 του κανονισμού (ΕΟΚ) αριθ. 430/77 του Συμβουλίου της 14ης Φεβρουαρίου 1977 περί καθορισμού των γενικών κανόνων του καθεστώτος των εξισωτικών ποσών στον τομέα του βοείου κρέατος(3)-
ότι πρέπει να ορίζονται η ή οι αντιπροσωπευτικές αγορές κάθε Κράτους Μέλους βάσει της πείρας που έχει αποκτηθεί κατά τα τελευταία έτη-
ότι επί πλέον για τα Κράτη Μέλη που έχουν πολλές αντιπροσωπευτικές αγορές, πρέπει να λαμβάνεται υπόψη ο αριθμητικός μέσος όρος των τιμών που έχουν καταχωρηθεί στις διάφορες αυτές αγορές-
ότι ως προς την Ιταλία, ενδείκνυται να σταθμίζεται το σύνολο των καταχωρουμένων τιμών στην πλεονασματική ζώνη, αφ' ενός, και οι καταχωρούμενες τιμές στην ελλειμματική ζώνη, αφ' ετέρου, με τη βοήθεια συντελεστών οι οποίοι εκφράζουν την επίπτωση κάθε μιας από τις ζώνες αυτές στη διαμόρφωση των τιμών μέσα σ' αυτό το Κράτος Μέλος- ότι το σύνολο των καταχωρουμένων τιμών στην πλεονασματική ζώνη δύναται να ορίζεται στο επίπεδο του αριθμητικού μέσου όρου των τιμών που έχουν σημειωθεί στις διάφορες αγορές στο εσωτερικό της ζώνης αυτής-
ότι η διαπιστουμένη τιμή στην αγορά υπολογίζεται βάσει των τιμών, άνευ φορολογικών επιβαρύνσεων, των ζώντων ζώων- ότι σε ορισμένα Κράτη Μέλη, οι τιμές καταγράφονται βάσει των τιμών του κρέατος- ότι πρέπει ως εκ τούτου, για να διορθωθεί το άτοπο αυτό, να καθορισθεί συντελεστής που θα παρέχει τη δυνατότητα μετατροπής των τιμών αυτών- ότι, εν τούτοις, όσον αφορά την αγορά της Ρώμης οι καταχωρηθείσες τιμές για τα ολόκληρα σφάγια πρέπει να μειωθούν κατά το ποσό των φόρων και των λοιπών εξόδων και να αυξηθεί το προκύπτον ποσό κατά την αξία του πέμπτου τεταρτημορίου προ της εφαρμογής του συντελεστού που αναφέρεται ανωτέρω-
ότι κατά τη διαπίστωση της τιμής των χονδρών βοοειδών στις αντιπροσωπευτικές αγορές του Ηνωμένου Βασιλείου, είναι απαραίτητο να λαμβάνεται υπόψη η σχετική σημασία της παραγωγής βοείου κρέατος στη Μεγάλη Βρετανία και τη Βόρεια Ιρλανδία- ότι για το σκοπό αυτό πρέπει να πολλαπλασιάζεται η μέση τιμή χονδρών βοοειδών που διαπιστώνεται στις αγορές της Μεγάλης Βρετανίας και η μέση τιμή χονδρών βοοειδών που διαπιστώνεται στις αγορές της Βορείου Ιρλανδίας επί ένα συντελεστή εκφράζοντα τη σημασία της παραγωγής εντός των δύο αυτών περιοχών του Ηνωμένου Βασιλείου-
ότι για να καταστεί δυνατό να δίδεται πάντοτε πλήρης εικόνα της καταστάσεως στην αγορά, είναι αναγκαίο να είναι διαθέσιμες οι τιμές ορισμένων βοοειδών των οποίων το ζων βάρος είναι κατώτερο ή ίσο με 300 χιλιόγραμμα-
ότι λόγω διατάξεων κτηνιατρικής ή υγειονομικής φύσεως κυρίως, τα ενδιαφερόμενα Κράτη Μέλη θα ήταν δυνατόν να οδηγηθούν στη λήψη μέτρων που έχουν αντίκτυπο επί των τιμών- ότι, στην υποθετική αυτή περίπτωση, δεν είναι πάντοτε δικαιολογημένο, κατά τη διαπίστωση της τιμής στην αγορά, να λαμβάνονται υπόψη οι τιμές που δεν εκφράζουν την κανονική τάση της αγοράς- ότι επομένως πρέπει να προβλέπονται ορισμένα κριτήρια που να επιτρέπουν στην Επιτροπή να λαμβάνει υπόψη την κατάσταση αυτή-
ότι πρέπει να προβλέπεται κάποιο περιθώριο, εντός του οποίου οι μεταβολές των στοιχείων υπολογισμού της διαπιστουμένης τιμής στις αντιπροσωπευτικές αγορές της Κοινότητος δεν θα επιφέρουν τροποποίηση της τιμής που λαμβάνεται υπόψη για τον υπολογισμό της εισφοράς-
ότι πρέπει να καταργηθεί ο κανονισμός (ΕΟΚ) αριθ. 320/73 της Επιτροπής της 31ης Ιανουαρίου 1973 περί προσδιορισμού των τιμών των μόσχων και των χονδρών βοοειδών που διαπιστώνονται στις αντιπροσωπευτικές αγορές της Κοινότητος(4), όπως τροποποιήθηκε τελευταία από τον κανονισμό (ΕΟΚ) αριθ. 1351/76(5)-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Βοείου Κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η τιμή των χονδρών βοοειδών στις αντιπροσωπευτικές αγορές της Κοινότητος, που αναφέρεται στο άρθρο 12 παράγραφος 6 του κανονισμού (ΕΟΚ) αριθ. 805/68 ισούται με το μέσο όρο, σταθμιζόμενο με τους συντελεστές που καθορίζονται στο παράρτημα I των τιμών των χονδρών βοοειδών, των διαπιστουμένων στην ή στις αντιπροσωπευτικές αγορές κάθε Κράτους Μέλους.
Άρθρο 2
1. Η τιμή των χονδρών βοοειδών στην ή στις αντιπροσωπευτικές αγορές κάθε Κράτους Μέλους ισούται με το μέσο όρο, που σταθμίζεται με τους συντελεστές που εκφράζουν τη σχετική σημασία κάθε κατηγορίας και ποιότητος, των τιμών που έχουν διαπιστωθεί για τις κατηγορίες και ποιότητες χονδρών βοοειδών και των κρεάτων των ζώων αυτών, κατά τη διάρκεια περιόδου επτά ημερών εντός αυτού του Κράτους Μέλους στο ίδιο στάδιο του χονδρεμπορίου.
2. Μέχρι την 31η Δεκεμβρίου 1977, η τιμή χονδρών βοοειδών, η διαπιστουμένη σύμφωνα με την παράγραφο 1, στην ή στις αγορές της Ιρλανδίας και του Ηνωμένου Βασιλείου, αυξάνεται κατά το εξισωτικό ποσό, που αναφέρεται στο άρθρο 1 παράγραφος 1 του κανονισμού (ΕΟΚ) αριθ. 430/77.
3. Στο παράρτημα II καθορίζονται:
α) οι αντιπροσωπευτικές αγορές κάθε Κράτους Μέλους-
β) οι κατηγορίες και οι ποιότητες χονδρών βοοειδών και των κρεάτων αυτών-
γ) οι συντελεστές σταθμίσεως που αναφέρονται στην παράγραφο 1.
Άρθρο 3
1. Για τα Κράτη Μέλη που έχουν πολλές αντιπροσωπευτικές αγορές, η τιμή κάθε κατηγορίας και ποιότητος ισούται με τον αριθμητικό μέσο όρο των τιμών που έχουν σημειωθεί σε κάθε μία από τις αγορές αυτές. Για τις αγορές που ελήφθησαν υπόψη περισσότερο από μία φορά κατά τη διάρκεια της περιόδου των επτά ημερών, που αναφέρεται στο άρθρο 2 παράγραφος 1, η τιμή κάθε κατηγορίας και ποιότητος ισούται με τον αριθμητικό μέσο όρο των τιμών, που έχουν σημειωθεί κατά τη διάρκεια κάθε αγοράς.
2. Όσον αφορά την Ιταλία, η τιμή κάθε κατηγορίας και ποιότητος ισούται με το μέσο όρο, που σταθμίζεται με τους ειδικούς συντελεστές που καθορίζονται στο παράρτημα II περίπτωση ΣΤ' σημείο 1, των τιμών που έχουν σημειωθεί στις πλεονασματικές και ελλειμματικές ζώνες. Η τιμή που έχει σημειωθεί στην πλεονασματική ζώνη ισούται με το μέσο αριθμητικό όρο των τιμών που έχουν σημειωθεί σε κάθε μία από τις αγορές εντός της ζώνης αυτής.
3. Όσον αφορά το Ηνωμένο Βασίλειο, οι σταθμισμένες μέσες τιμές χονδρών βοοειδών, που διαπιστώνονται στις αντιπροσωπευτικές αγορές της Μεγάλης Βρετανίας, αφ' ενός, και της Βορείου Ιρλανδίας, αφ' ετέρου, πολλαπλασιάζονται με ειδικούς συντελεστές που καθορίζονται στο παράρτημα II υπό I σημείο 3.
Άρθρο 4
Στην περίπτωση κατά την οποία οι χρηματιστηριακές τιμές δεν προκύπτουν από τις τιμές ζώντος βάρους άνευ φορολογικών επιβαρύνσεων, οι τιμές των διαφόρων κατηγοριών και ποιοτήτων πολλαπλασιάζονται με συντελεστές μετατροπής σε ζων βάρος, που καθορίζονται στο παράρτημα II υπό Δ σημείο 2, ΣΤ σημείο 2, Ζ σημείο 2, Η σημείο 2, Θ σημείο 2 β), όσον αφορά δε την Ιταλία, αυξανομένων ή μειουμένων προηγουμένως κατά τα διορθωτικά ποσά που καθορίζονται στο ίδιο παράρτημα στοιχείο ΣΤ σημείο 3.
Άρθρο 5
1. Τα Κράτη Μέλη ανακοινώνουν στην Επιτροπή, το αργότερο την Πέμπτη κάθε εβδομάδος, τις τιμές χονδρών βοοειδών που έχουν σημειωθεί στις αντιπροσωπευτικές αγορές τους, κατά τη διάρκεια των επτά ημερων προ της ημέρας ανακοινώσεως.
2. Ελλείψει πληροφοριών, οι τιμές που σημειώθηκαν στις αντιπροσωπευτικές αγορές της Κοινότητος καθορίζονται, λαμβανομένων ιδίως υπόψη των τελευταίων γνωστών τιμών.
Άρθρο 6
Στην περίπτωση κατά την οποία ένα ή περισσότερα Κράτη Μέλη, για κτηνιατρικούς ή υγειονομικούς λόγους, κυρίως, λαμβάνουν μέτρα που επηρεάζουν την κανονική εξέλιξη των τιμών που σημειώθηκαν στις αγορές τους, η Επιτροπή δύναται:
- είτε να μη λάβει υπόψη τις τιμές που σημειώθηκαν στις εν λόγω αγορές,
- είτε να λάβει υπόψη τις τελευταίες τιμές που σημειώθηκαν στην ή στις εν λόγω αγορές, προ της εφαρμογής των μέτρων αυτών.
Εφ' όσον η κατάσταση αυτή παραμένει για δύο συνεχείς εβδομάδες, αποφασίζεται, αν τα ανωτέρω κριτήρια πρέπει να προσαρμοσθούν ή να καταργηθούν.
Άρθρο 7
Για όσο χρόνο η τιμή χονδρών βοοειδών που διαπιστούται στις αντιπροσωπευτικές αγορές της Κοινότητος και που υπολογίζεται κατά τα προηγούμενα άρθρα, διαφέρει λιγότερο από 0,20 λογιστικές μονάδες ανά 100 χιλιόγραμμα ζώντος βάρους από την τιμή τους, η οποία ελήφθη προηγουμένως υπόψη για τον υπολογισμό της εισφοράς, η τελευταία αυτή τιμή διατηρείται.
Άρθρο 8
1. Οι τιμές των βοοειδών, που αναφέρονται στο παράρτημα III, ζώντος βάρους κατωτέρου ή ίσου με 300 χιλιόγραμμα, που διαπιστούνται στην ή στις αντιπροσωπευτικές αγορές κάθε Κράτους Μέλους, ισούνται με το μέσο όρο, που σταθμίζεται με συντελεστές που εκφράζουν τη σχετική σημασία κάθε ποιότητας, των τιμών που έχουν διαπιστωθεί για τις ποιότητες των βοοειδών που αναφέρονται ανωτέρω και των κρεάτων τους κατά τη διάρκεια περιόδου επτά ημερών εντός αυτού του Κράτους Μέλους και στο αυτό στάδιο του χονδρεμπορίου.
2. Στο παράρτημα III καθορίζονται:
α) οι αντιπροσωπευτικές αγορές κάθε Κράτους Μέλους-
β) οι κατηγορίες και οι ποιότητες αυτών των βοοειδών και των κρεάτων τους-
γ) οι συντελεστές σταθμίσεως που αναφέρονται στην παράγραφο 1.
3. Τα Κράτη Μέλη ανακοινώνουν στην Επιτροπή το αργότερο την Πέμπτη κάθε εβδομάδος, τις τιμές βοοειδών που αναφέρονται στην παράγραφο 1 οι οποίες έχουν σημειωθεί στις αντιπροσωπευτικές αγορές τους κατά τη διάρκεια της περιόδου των επτά ημερών προ της ημερομηνίας ανακοινώσεως.
Εν τούτοις, για το Βέλγιο, η περίοδος που αναφέρεται στο προηγούμενο εδάφιο περιλαμβάνει και την ημέρα της ανακοινώσεως. Αυτό το Κράτος Μέλος ανακοινώνει την Πέμπτη στην Επιτροπή τις τιμές που καταχωρήθηκαν εκείνη την ημέρα στη ληφθείσα υπόψη αντιπροσωπευτική αγορά του.
Άρθρο 9
Ο κανονισμός (ΕΟΚ) αριθ. 320/73 καταργείται από της 31ης Μαρτίου 1977.
Άρθρο 10
Ο παρών κανονισμός αρχίζει να ισχύει την επομένη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται για πρώτη φορά για τον υπολογισμό των εισφορών που ισχύουν από την 1η Απριλίου 1977.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.
Έγινε στις Βρυξέλλες, στις 18 Μαρτίου 1977.

Labels: 12
2
6